CELEX: E2020J0016
Language: et
Date: 2021-11-23 00:00:00
Title: Kohtuotsus 23. november 2021 kohtuasjas E-16/20 Q ja teised vs. Norra valitsus, mida esindab sisserändeküsimuste appellatsiooninõukogu (Utlendingsnemnda – UNE) (Jätkuv elamisõigus – Kasulaps, EMP riigi kodanik – Tuletatud õigused last kasvatavale kolmanda riigi kodanikust vanemale – Õiguste kuritarvitamine – Fiktiivabielu – Määrus (EL) nr 492/2011 – Direktiiv 2004/38/EÜ) 2022/C 69/11

10.2.2022   
            
            
               ET
            
            
               Euroopa Liidu Teataja
            
            
               C 69/11
            
         
      KOHTUOTSUS
      23. november 2021
      kohtuasjas E-16/20
      Q ja teised vs. Norra valitsus, mida esindab sisserändeküsimuste appellatsiooninõukogu (Utlendingsnemnda – UNE)
      
         
            (Jätkuv elamisõigus – Kasulaps, EMP riigi kodanik – Tuletatud õigused last kasvatavale kolmanda riigi kodanikust vanemale – Õiguste kuritarvitamine – Fiktiivabielu – Määrus (EL) nr 492/2011 – Direktiiv 2004/38/EÜ)
         
      
      (2022/C 69/11)
      Kohtuasjas E-16/20, Q ja teised vs. Norra valitsus, mida esindab sisserändeküsimuste appellatsiooninõukogu (Utlendingsnemnda – UNE), on Oslo ringkonnakohus (Oslo tingrett) esitanud kohtule EFTA riikide vahel järelevalveameti ja kohtu asutamise kohta sõlmitud lepingu artikli 34 alusel TAOTLUSE, mis käsitleb Euroopa Parlamendi ja nõukogu 29. aprilli 2004. aasta direktiivi 2004/38/EÜ (mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil ning millega muudetakse määrust (EMÜ) nr 1612/68 ja tunnistatakse kehtetuks direktiivid 64/221/EMÜ, 68/360/EMÜ, 72/194/EMÜ, 73/148/EMÜ, 75/34/EMÜ, 75/35/EMÜ, 90/364/EMÜ, 90/365/EMÜ ja 93/96/EMÜ) ja eriti selle artikli 7 lõike 1 punkti b, artikli 12 lõike 3 ja artikli 35 tõlgendamist. Kohus kooseisus esimees Páll Hreinsson (ettekandja-kohtunik) ning kohtunikud Per Christiansen ja Bernd Hammermann tegi 23. novembril 2021 otsuse, mille resolutiivosa on järgmine:
      
                  1.
               
               
                  Teises EMP riigis varem töötanud EMP kodaniku lapse ja last hooldava kolmanda riigi kodanikust vanema elamisõigus tuleneb Euroopa Parlamendi ja nõukogu 5. aprilli 2011. aasta määruse (EL) nr 492/2011 (töötajate liikumisvabaduse kohta liidu piires) artiklist 10. See kehtib olenemata sellest, kas laps on EMP kodaniku ja tema abikaasa ühine laps või ta on ainult abikaasa laps.
               
            
                  2.
               
               
                  Laps, kes on ainult EMP kodaniku kolmanda riigi kodanikust abikaasa laps, kellele on viiteisikuna EMP kodanikku kasutades antud elamisõigus määruse (EL) nr 492/2011 artikli 10 alusel, säilitab selle elamisõiguse isegi juhul, kui EMP kodanik on taotlenud selle lapse vanemalt abielulahutust.
               
            
                  3.
               
               
                  Kui EMP riigi ametiasutused on kindlaks teinud, et abielu EMP kodaniku ja kolmanda riigi kodaniku vahel on fiktiivne, võib EMP riik võtta kõik vajalikud meetmed, et keelduda sellisest kuritarvitamisest tulenevate õiguste andmisest, need lõpetada või tühistada. Sellised meetmed peavad siiski olema proportsionaalsed ja nende suhtes kehtivad menetluslikud kaitsemeetmed.